ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Μαΐου 1993 που τροποποιεί για δεύτερη φορά την απόφαση 93/180/ΕΟΚ της 26ης Μαρτίου 1993 για ορισμένα μέτρα προστασίας από τον αφθώδη πυρετό στην Ιταλία και για την κατάργηση της απόφασης 93/168/ΕΟΚ

(93/336/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ του Συμβουλίου (2), και ιδίως το άρθρο 10,

την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με κτηνιατρικούς ελέγχους στο ενδοκοινοτικό εμπόριο με προοπτική την υλοποίηση της εσωτερικής αγοράς (3), όπως τροποποιήθηκε τελευταία από την οδηγία 92/118/ΕΟΚ του Συμβουλίου, και ιδίως το άρθρο 9,

Εκτιμώντας:

ότι, από τις 28 Φεβρουαρίου 1993, εκδηλώθηκαν διάφορα κρούσματα αφθώδους πυρετού σε διάφορες περιφέρειες της Ιταλίας-

ότι η Επιτροπή πραγματοποίησε αποστολές στην Ιταλία για την εξέταση της κατάστασης του αφθώδους πυρετού-

ότι η κατάσταση του αφθώδους πυρετού στην Ιταλία ενδέχεται να θέσει σε κίνδυνο τις αγέλες των άλλων κρατών μελών ενόψει του εμπορίου ζωντανών διχήλων ζώων και ορισμένων από τα προϊόντα τους-

ότι, μετά από την εμφάνιση των κρουσμάτων του αφθώδους πυρετού, η Επιτροπή ψήφισε διάφορες αποφάσεις, ιδιαίτερα την απόφαση 93/180/ΕΟΚ της 26ης Μαρτίου 1993 για ορισμένα μέτρα προστασίας όσον αφορά τον αφθώδη πυρετό στην Ιταλία και για την κατάργηση της απόφασης 93/168/ΕΟΚ (4), όπως τροποποιήθηκε τελευταία από την απόφαση 93/241/ΕΟΚ της 30ής Απριλίου 1993 (5)-

ότι τα κρούσματα περιορίστηκαν σε ορισμένα τμήματα της ιταλικής επικράτειας λόγω των ληφθέντων μέτρων και των ενεργειών των ιταλικών αρχών-

ότι η απόφαση 93/241/ΕΟΚ της Επιτροπής ανακαλεί τα μέτρα προστασίας σε ορισμένα τμήματα της ιταλικής επικράτειας- ότι είναι εύλογο να συνεχιστούν οι περιορισμοί σε ορισμένες περιοχές για περισσότερο χρόνο, εν αναμονή των αποτελεσμάτων των επιδημιολογικών ερευνών που θα διεξαχθούν- ότι στις έρευνες περιλαμβάνεται και κλινική εξέταση και ορολογικές δοκιμασίες σε ζώα που θεωρούνται ύποπτα και βρίσκονται κοντά σε σημεία εκδήλωσης της νόσου-

ότι υπάρχει πιθανότητα να έχει διενεργηθεί παράνομος εμβολιασμός στην επαρχία της Caserta και ότι, επιπλέον, αγνοείται η προέλευση ορισμένων κρουσμάτων στην Campania- ότι είναι απαραίτητο να εξακολουθούν να ισχύουν οι περιορισμοί στην Campania εν αναμονή των αποτελεσμάτων των ερευνών-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 93/180/ΕΟΚ τροποποιείται, ως εκ τούτου, ως εξής:

1. Στο άρθρο 1 παράγραφοι 2 και 3, οι όροι "93/241/ΕΟΚ της 30ής Απριλίου 1993" αντικαθίστανται από τους όρους "93/336/ΕΟΚ της 28ης Μαΐου 1993".

2. Στο άρθρο 2 παράγραφος 3, οι όροι "93/241/ΕΟΚ της 30ής Απριλίου 1993" αντικαθίστανται από τους όρους "93/336/ΕΟΚ της 28ης Μαΐου 1993".

3. Στο άρθρο 3 παράγραφος 4, οι όροι "93/241/ΕΟΚ της 30ής Απριλίου 1993" αντικαθίστανται από τους όρους "93/336/ΕΟΚ της 28ης Μαΐου 1993".

4. Στο άρθρο 4 παράγραφος 4, οι όροι "93/241/ΕΟΚ της 30ής Απριλίου 1993" αντικαθίστανται από τους όρους "93/336/ΕΟΚ της 28ης Μαΐου 1993".

5. Στο άρθρο 5 παράγραφος 4, οι όροι "93/241/ΕΟΚ της 30ής Απριλίου 1993" αντικαθίστανται από τους όρους "93/336/ΕΟΚ της 28ης Μαΐου 1993".

6. Στο άρθρο 6 παράγραφοι 3 και 4, οι όροι "93/241/ΕΟΚ της 30ής Απριλίου 1993" αντικαθίστανται από τους όρους "93/336/ΕΟΚ της 28ης Μαΐου 1993".

7. Στο άρθρο 7 παράγραφος 3, οι όροι "93/241/ΕΟΚ της 30ής Απριλίου 1993" αντικαθίστανται από τους όρους "93/336/ΕΟΚ της 28ης Μαΐου 1993".

8. Στο άρθρο 9 παράγραφος 3, οι όροι "93/241/ΕΟΚ της 30ής Απριλίου 1993" αντικαθίστανται από τους όρους "93/336/ΕΟΚ της 28ης Μαΐου 1993".

9. Το άρθρο 13 αντικαθίσταται από το ακόλουθο κείμενο:

"1. Η Ιταλία διεξάγει επιδημιολογικές έρευνες στις επαρχίες Avelino, Catanzaro, Cosenza, Potenza, Matera, Caserta, Salerno. Οι έρευνες συνίστανται σε:

- κλινική εξέταση όλων των ζώων που θεωρούνται ύποπτα για αφθώδη πυρετό εντός των ζωνών προστασίας των τριών χιλιομέτρων για στοιχεία παρουσίας της νόσου, σε διάστημα όχι μικρότερο των 21 ημερών από την τελευταία εκδήλωση της νόσου στη συγκεκριμένη επαρχία,

- όπου έγινε ανεφοδιασμός, κλινική εξέταση όλων των ζώων που θεωρούνται ύποπτα σε χρονική περίοδο τριών εβδομάδων από τη μετακίνησή τους σε εγκαταστάσεις οι οποίες είχαν προηγουμένως μολυνθεί για στοιχεία παρουσίας αφθώδους πυρετού,

- λήψη αίματος και υποβολή σε δοκιμασία για παρουσία αντισωμάτων αφθώδους πυρετού σε 20 πρόβατα ηλικίας από 9 έως 24 μηνών, σε κάθε ένα από τα πέντε κοπάδια τα οποία βρίσκονται πλησιέστερα σε κάθε σημείο εκδήλωσης κρουσμάτων και εντός της ζώνης προστασίας.

2. Η Επιτροπή θα αναλύσει τα αποτελέσματα των ερευνών που αναφέρονται στη παράγραφο 1. Η απόφαση μπορεί να επανεξεταστεί ανάλογα με τις εξελίξεις".

10. Το παράρτημα αντικαθίσταται από το παράρτημα της παρούσας απόφασης.

Άρθρο 2

Τα κράτη μέλη τροποποιούν τα μέτρα που εφαρμόζουν στο εμπόριο προκειμένου να τα εναρμονίσουν με την παρούσα απόφαση και ενημερώνουν αμέσως την Επιτροπή περί αυτού.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 28 Μαΐου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 395 της 30. 12. 1989, σ. 13.

(4) ΕΕ αριθ. L 75 της 30. 3. 1993, σ. 21.

(5) ΕΕ αριθ. L 110 της 4. 5. 1993, σ. 34.

ΠΑΡΑΡΤΗΜΑ

1. Τμήματα της ιταλικής επικράτειας που υπόκεινται σε περιορισμούς στο εμπόριο ζωντανών ζώων μέχρι τις 15 Ιουνίου 1993.

Επαρχίες:

Catanzaro, Cosenza, Potenza, Matera

2. Τμήματα της ιταλικής επικράτειας που υπόκεινται σε περιορισμούς στο εμπόριο ζωντανών ζώων.

Επαρχίες:

Avellino, Benevento, Napoli, Caserta, Salerno

3. Τμήματα της ιταλικής επκράτειας που υπόκεινται σε περιορισμούς στο εμπόριο κρέατος ζώων τα οποία προέρχονται από τις περιοχές αυτές και σφάζονται μετά την 1η Φεβρουαρίου 1993 και πριν από την 1η Μαΐου 1993 και προϊόντα παρασκευασμένα από το κρέας αυτό, καθώς και άλλα ζωϊκά προϊόντα που παράγονται εντός του εν λόγω χρονικού διαστήματος.

Επαρχίες:

Verona, Taranto, Bari, Brindisi, Lecce, Beggio di Calambria

4. Τμήματα της ιταλικής επκράτειας που υπόκεινται σε περιορισμούς στο εμπόριο κρέατος ζώων τα οποία προέρχονται από τις περιοχές αυτές και σφάζονται μετά την 1η Φεβρουαρίου 1993 και πριν από τις 15 Ιουνίου 1993 και προϊόντα παρασκευασμένα από το κρέας αυτό, καθώς και άλλα ζωϊκά προϊόντα που παράγονται εντός του εν λόγω χρονικού διαστήματος.

Επαρχίες:

Catanzaro, Cosenza, Potenza, Matera

5. Τμήματα της ιταλικής επκράτειας που υπόκεινται σε περιορισμούς στο εμπόριο κρέατος ζώων τα οποία προέρχονται από τις περιοχές αυτές και σφάζονται μετά την 1η Φεβρουαρίου 1993 και προϊόντα παρασκευασμένα από το κρέας αυτό, καθώς και άλλα ζωϊκά προϊόντα που παρήχθησαν μετά την εν λόγω ημερομηνία.

Επαρχίες:

Avellino, Benevento, Napoli, Caserta, Salerno